இந்த நிலையில், காவிரி மேலாண்மை அமைப்பதற்காகச் சென்னை மெரினாவில் 90 நாள்கள் உண்ணாவிரதப் போராட்டம் நடத்த அனுமதி வேண்டி தென்னிந்திய நதிகள் இணைப்புச் சங்கத் தலைவர் அய்யாக்கண்ணு உயர் நீதிமன்றத்தில் செய்த மனுத்தாக்கல், விசாரணைக்கு வந்தது. இதை விசாரித்த நீதிமன்றம், ஒருநாள் மட்டும் உண்ணாவிரதப் போராட்டம் நடத்திக்கொள்ள, அதாவது கடந்த 28- ம் தேதி மட்டும் அனுமதி வழங்கியது. இதனை எதிர்த்து அன்று மாலையே அரசுத் தரப்பு மேல்முறையீடு செய்தது. இதனால், மெரினாவில் போராடத் தடை விதிக்கப்பட்டது. மெரினாவில் போராடத் தடை விதித்ததற்கும், காவிரி மேலாண்மை வாரியத்தை உடனடியாக அமைக்க வேண்டும் என வலியுறுத்தியும் தமிழக வாழ்வுரிமைக் கூட்டமைப்பினர் நேற்று சென்னை சேப்பாக்கம் விருந்தினர் மாளிகை முன்பு ஆர்ப்பாட்டத்தில் ஈடுபட்டனர்.